Bende-eenheid trek man vas oor vuurwapen, ammunisie | Netwerk24
Bende-eenheid trek man vas oor vuurwapen, ammunisie
06 Februarie 2019 16:29
Die polisie het Dinsdag ’n 22-jarige man in Valhallapark in Kaapstad aangekeer vir die besit van ’n onwettige vuurwapen en ammunisie.Foto: SAPD
Lede van die polisie se nuutgestigte bende-eenheid het Dinsdag ’n 22-jarige man in Valhalla-park in Kaapstad aangekeer vir die besit van ’n onwettige vuurwapen en ammunisie.
Brig. Novela Potelwa, polisiewoordvoerder, sê dié optrede was deel van ’n veldtog om bendeverwante misdaad te bekamp. Hy sê die polisie maak goeie vordering in sy stryd teen berugte bendes in die omgewing.
“Veral in die woonbuurte Valhalla-park en Kalksteenfontein, waar daar onlangs skietvoorvalle tussen bendes was. Die polisie in Bishop Lavis het in samewerking met die bende-eenheid inligting wat hulle van die publiek gekry het, opgevolg om geweld in die omgewing hok te slaan,” sê Potelwa.
Die verdagte is in aanhouding en sal eersdaags in die landdroshof in Bishop Lavis verskyn op aanklag vir die besit van ’n onwettige vuurwapen en ammunisie.
Meer oor: Kaapstad | Vuurwapen | Bende-Eenheid | Inhegtenisname | Ammunisie
Speurder vrees vir sy lewe